OKRESNÁ PROKURATÚRA BANSKÁ BYSTRICA 
Partizánska cesta 1, 975 63 Banská Bystrica 1	

Číslo: 1 Pv 558/14/6601	Banská Bystrica 18.01.2016 
EEČ: 2-45-4-2016

U Z N E S E N I E

Trestná vec:	obv. XXXXX 
Trestný čin:	Prečin Ublíženie na zdraví podľa § 158 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 
Rozhodol: 	prokurátor Okresnej prokuratúry Banská Bystrica
Podľa § 217 odsek 1 Trestného poriadku vyslovujem, že obvinený:
1.	XXXXX
dátum narodenia: XXXXX
miesto narodenia: XXXXX, okres XXXXX 
rodné priezvisko: XXXXX
trvalé bydlisko: XXXXX XXXXX
povolanie: XXXXX
väzba: nie 
ktorý je trestne stíhaný pre trestný čin:
- Prečin Ublíženie na zdraví podľa § 158 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov  

sa v skúšobnej dobe, určenej uznesením prokurátora Okresnej prokuratúry Banská Bystrica zo dňa 27.11.2014 spisová značka 1 Pv 558/14/6601, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.

Podľa ustanovenia §217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).

17.09.2014 v čase okolo 19.30 h v Banskej Bystrici, na Laskomerskej ulici, viedol, v smere od Komenského ulice na ulicu Lazovnú, osobné motorové vozidlo zn. Škoda Felicia ev. č. XXXXX tak, že nedal prednosť chodkyni XXXXX, nar. XXXXX, ktorá prechádzala cez vozovku z jeho pohľadu zľava doprava po riadne vyznačenom priechode pre chodcov a narazil do nej prednou časťou svojho vozidla, pričom v dôsledku dopravnej nehody XXXXX utrpela otras mozgu I. stupňa a zlomeninu čelovej kosti vpravo bez významnejšieho posunu úlomkov, ktoré zranenia znalec XXXXX v odbornom vyjadrení zo súdno-lekárskeho hľadiska hodnotí ako ublíženie na zdraví. 

Uznesením prokurátora Okresnej prokuratúry Banská Bystrica zo dňa 27.11.2014, spisová značka 1 Pv 558/14/6601, bola určená skúšobná doba pre jednotlivých obvinených nasledovne:
1.	XXXXX, dátum narodenia: XXXXX  
	12 mesiacov
 
Odôvodnenie:
Uznesením prokurátora Okresnej prokuratúry v Banskej Bystrici sp. zn. 1 Pv 558/14/6601-4 zo dňa 27.11.2014 bolo podľa § 216 ods. 1 Tr. por. trestné stíhanie obvineného XXXXX pre trestný čin ublíženia na zdraví podľa § 158 Tr. zák., ktorého sa dopustil tak, ako je uvedené vo výrokovej časti tohto uznesenia, podmienečne zastavené.
	
Podľa § 216 ods. 2 Tr. por. bola obvinenému XXXXX v rozhodnutí o podmienečnom zastavení trestného stíhania určená skúšobná doba v trvaní 12 mesiacov. Táto začala plynúť právoplatnosťou rozhodnutia o podmienečnom zastavení trestného stíhania, teda dňa 06.12.2014. Po uplynutí skúšobnej doby bolo zistené, že obvinený XXXXX v jej priebehu viedol riadny život, keď nespáchal žiadny skutok, ktorý by napĺňal zákonné znaky skutkovej podstaty niektorého trestného činu podľa Trestného zákona. Dopustil sa síce jedného priestupku proti bezpečnosti a plynulosti cestnej premávky, keď dňa 30.04.2015 prekročil maximálnu povolenú rýchlosť jazdy, za čo bol postihnutý blokovou pokutou vo výške 20 €, avšak spáchanie tohto priestupku, pre jeho nepatrnú závažnosť, nepovažujem za skutočnosť, ktorá by mala svedčiť o tom, že obvinený v priebehu skúšobnej doby podmienečného zastavenia trestného stíhania neviedol riadny život.

	Na základe uvedených skutočností možno usudzovať, že samotné trestné stíhanie obvineného XXXXX teda postačilo na jeho prevýchovu a preto bolo potrebné rozhodnúť tak, ako je uvedené vo výrokovej časti tohto uznesenia. 
Poučenie:
Proti tomuto uzneseniu je prípustná sťažnosť, ktorú môžu podať obvinený a poškodený v lehote do troch dní odo dňa jeho doručenia prostredníctvom Okresnej prokuratúry v Banskej Bystrici. O sťažnosti rozhodne prokurátor Krajskej prokuratúry v Banskej Bystrici. Sťažnosť má odkladný účinok. 

Mgr. Pavel Keller
prokurátor